Minister skok met nuwe plan oor grondbesitMinister Gugile Nkwinti. Foto: GovernmentZA/Flickr Min. Gugile Nkwinti het tydens sy begrotingsrede in die Nasionale Vergadering gesê klein-, medium- en grootskaalse grondeienaars sal onderskeidelik toegelaat word om 1 000 ha, 2 500 ha en 5 000 ha grond te besit terwyl die regering die res sal onteien. Nkwinti het gesê die maksimum grondplafon van 12 000 ha wat vroeër deur die regering genoem is, sal nie op landbougrond nie maar op bosbou-, wilds- en hernieubare-energie-plase van toepassing wees. Pres. Jacob Zuma het tydens sy staatsrede in Februarie melding van die 12 000 ha-plafon gemaak. Nkwinti het gesê besware teen die regering se voorstel om ŉ verbod te plaas op buitelandse grondbesit is ongegrond. “Die grondslag van hul verwerping is dat dit buitelandse beleggings sal verhinder. Ons stem nie hiermee saam nie. Ons oortuiging is dat enige belegger, hetsy plaaslik of internasionaal, beleidsekerheid wil hê. Wanneer hulle eers verstaan wat die beleid is, dan pas hulle dienooreenkomstig aan.” Die debat het vurige reaksie ontlok van opposisiepartye, veral die Vryheidsfront Plus se Pieter Groenewald wat gesê het die regering het nie geld om verdere grondonteiening toe te pas nie. Hy het gevra of die regering dus beplan om grond sonder vergoeding af te neem. Nkwinti het tydens ’n mediakonferensie ná sy begrotingsrede gesê sy departement het navorsing in Afrika en oor die hele wêreld gedoen en dat 1 000 ha groot ’n kleinskaalse boerdery behels. “Jy kan nie ’n situasie hê waar jy meer Suid-Afrikaners wil betrek en dan reuseplase met leë ruimte het wat aan individue behoort nie.” Volgens Nkwinti is dit ’n resep vir konflik. “Hoewel mnr. Groenewald dink ons skep konflik, kan ons nie konflik skep wanneer ons die meerderheid van mense dien nie. Ons kan slegs konflik skep wanneer ons dit nie doen nie, want die meerderheid sal self onteien in die toekoms. Die aanduidings is daar, dit kan gebeur. Indien jy ’n meerderheid Suid-Afrikaners het wat geen basis of produksiemiddele het nie … gaan hulle dit gryp van iemand en daardie iemand is die paar wat dit het.” Nkwinti het ook gesê hy is ten gunste van die idee dat plaaswerkers voorkeur kry wanneer dit by herverdeling kom. Annette Steyn, DA-LP, het gesê sy sal die parlementêre portefeuljekomitee oor landelike ontwikkeling en grondhervorming vra om Nkwinti te nooi om te kom verduidelik onder watter gesag hy beplan om die nuwe beleid rakende grondplafonne in werking te stel. Sy het gesê dit is gemik op wit boere, maar dat dit ook later hul opkomende swart eweknieë sal belemmer.